ཇོ་ནང་ཁྲིད་བརྒྱཟེར་བ་ནི།ཇོ་ནང་རྗེ་བཙུན་ཀུན་དགའ་གྲོལ་མཆོག་གིས་མཛད་ཅིང་།མཚན་རྒྱས་པརཟབ་ཁྲིད་བརྒྱ་དང་བརྒྱད་ཀྱི་ཡི་གེཟེར།དེ་ལ་གཙོ་བོ་མདོ་སྔགས་གཉིས་ཀྱི་གནད་གསང་མན་ངག་ཟབ་མོའི་བཅུད་ཀུན་ལེགས་པར་བསྡུས་ཏེ།ཁྲིད་ཡིག་བརྒྱ་དང་བརྒྱད་དུ་གཏན་ལ་ཕབ་ཡོད་པས།དོན་ལ་བཀའ་བསྡུ་གནང་བ་རེད་ཅེས་བཤད་ན་ཡང་མི་ཆོག་པ་མེད།དེ་ལ་ཁྲིད་བརྒྱའི་བརྒྱུད་འདེབས་བརྗོད་བདེ་བརྒྱུད་པའི་མཚན་སྡོམ།ཟབ་ཁྲིད་བརྒྱ་དང་བརྒྱད་ཀྱི་ཁུངས་གླེང་བའི་ཞབས་རྟེན་ཚིགས་སུ་བཅད་པ།ཁྲིད་བརྒྱའི་སྤྱི་ཆིངས་རྣམ་པར་སྤེལ་བ་ངོ་མཚར་ཆོས་ཀྱི་སྒོ་མང་།ཁྲིད་བརྒྱའི་བརྒྱུད་པའི་ལོ་རྒྱུས།ཁྲིད་བརྒྱའི་སྔོན་འགྲོ་ཐུན་མོང་བ།ཁྲིད་བརྒྱའི་སྔོན་འགྲོ་ཐུན་མོང་མ་ཡིན་པ།ཟབ་ཁྲིད་བརྒྱ་དང་བརྒྱད་ཀྱི་ཡི་གེཁྲིད་བརྒྱའི་ས་འགྲེལ་ཡ་མཚན་འཕྲུལ་གྱི་ལྡེ་མིགཁྲིད་བརྒྱའི་མཚན་ཐོ་བཅས་ཆོས་ཚན་དགུ་དང་།ཕྱིས་སུ་རྗེ་བཙུན་ཏཱ་ར་ནཱ་ཐས་མཛད་པའི་ཁྲིད་བརྒྱའི་བརྒྱུད་པའི་ལོ་རྒྱུས་ཁ་སྐོང་བཅས་ཆོས་ཚན་བཅུ་བཞུགས་ཤིང་།རྩ་བའི་ཟབ་ཁྲིད་བརྒྱ་དང་བརྒྱད་ཀྱི་ཡི་གེར་ཁྲིད་ཡིག་བརྒྱད་དང་བརྒྱད་ཡོད་པས་ཇོ་ནང་ཁྲིད་བརྒྱ་ཞེས་གྲགས་པ་རེད།རྗེ་བཙུན་ཀུན་དགའ་གྲོལ་མཆོག་གི་ཕྱག་བཞེས་སུ།ཐོག་མར་ཀྱེ་རྡོ་རྗེའི་དཀྱིལ་འཁོར་དུ་སྨིན་བྱེད་ཀྱི་དབང་བསྐུར་ནས།བཀའ་སྲོལ་མཆོག་གི་ཁྲིད་ཚུལ་དང་།དམར་ཁྲིད་དམ་ཞིབ་ཁྲིད།ཐུན་མིན་རྟོགས་པ་མཆོག་གི་ཁྲིད་ཚུལ་དེ་གསུམ་གྱི་སྒོ་ནས་ཁྲིད་སྲོལ་ཡོད།དེའི་དང་པོ་བཀའ་སྲོལ་མཆོག་གི་ཁྲིད་ཚུལ་ནི།བཀླག་ལུང་ངམ་ལུང་རྒྱུན་ཙམ་ཡིན་ལ།གཉིས་པ་དམར་ཁྲིད་ནི་ཁྲིད་ཚུལ་རྒྱས་པ་ཡིན་མོད།བཀླག་ལུང་བཞིན་བྱས་ཀྱང་ཁྲིད་ཀྱི་གོ་ཆོད་པར་གསུང་སྲོལ་ཡོད་པས་བྱིན་རླབས་དོན་བརྒྱུད་དུ་གྲགས།གསུམ་པ་ཐུན་མིན་རྟོགས་པ་མཆོག་གི་ཁྲིད་ཚུལ་ནི།སྔོན་འགྲོའི་ཁྲིད་སོང་རྗེས།དངོས་གཞིར་མདོར་བསྟན་པ།རྒྱས་པར་བཤད་པ།དོན་བསྡུ་བ་སྟེ་ས་བཅད་གསུམ་གྱི་སྒོ་ནས་འཆད་སྲོལ་ཡོད།ཕྱིས་སུ་ཀ༔ཐོག་རིག་འཛིན་ཆེན་པོའི་སྐུ་དུས་སུ་ཇོ་ནང་ཁྲིད་བརྒྱའི་པོད་དབང་བསྐུར་བའི་ཕྱག་སྲོལ་ཞིག་བྱུང་ཡོད་ལ།དེའི་ཆོ་ག་ས་སྐྱ་བ་བློ་གསལ་བསྟན་སྐྱོང་གིས་མཛད་པཁྲིད་བརྒྱའི་པོད་དབང་བྱེད་ཚུལ་བླ་མའི་ཞལ་ཤེས་ཡི་གེར་བཀོད་པ་བྱིན་རླབས་ཀྱི་ཟ་མ་ཏོགཅེས་བྱ་བ་ཞིག་བཞུགས།ཁྲིད་ཚུལ་གསུམ་གྱི་དང་པོའི་བརྒྱུད་རིམ་ནི།རྗེ་བཙུན་ཀུན་དགའ་གྲོལ་མཆོགམཁན་ཆེན་ལུང་རིགས་རྒྱ་མཚོ།རྗེ་བཙུན་ཐམས་ཅད་མཁྱེན་པ་ཏཱ་ར་ནཱ་ཐ་ནས་རིམ་བཞིན་འཇམ་མགོན་ཀོང་སྤྲུལ་ཡོན་ཏན་རྒྱ་མཚོ།དེ་ནས་ཇོ་ནང་འཛམ་ཐང་གི་ཕྱོགས་སུ་བརྒྱུད།